medieval-data/medieval-letters huggingface dataset:
CXLV.  Archiepiscopis et episcopis ordinem Carthusiensem commendat.   (Laterani, Jun. 6.) [  Ibid.,  fol. 3 b ]
Author: Clemens III

CLEMENS episcopus, servus servorum Dei, venerabilibus fratribus archiepiscopis et episcopis ad quos litterae istae pervenerint, salutem et apostolicam benedictionem.

Cum dilectos filios nostros fratres Carthusienses merito suae religionis charos habeamus plurimum et acceptos, mandatum quod pro eis facimus, tanto voluimus efficacius adimpleri, quanto gravius Creatorem nostrum offendunt, qui eos ex occasione aliqua persequuntur. Quapropter universitati vestrae per apostolica scripta mandamus atque praecipimus, quatenus si quis contra indulta eisdem fratribus privilegia venire praesumpserit, et admonitus resipiscere forte noluerit, eum nullius contradictione vel appellatione obstante, per censuram ecclesiasticam compescatis; ita quod iidem fratres per instantiam vestram debita pace laetentur, et vos de coelo justitiae et ope pietatis possitis apud Deum et homines commendabiles apparere; nullis litteris obstantibus, tacita pravitate a sede apostolica impetratis. Datum Lateram, VIII Idus Junii, pontificatus nostri anno tertio.
CXLVI.  Prioribus et fratribus ordinis Carthusiensis concedit, « ne alicui de prioribus aut fratribus sine consensu capituli domus suae, licentia pateat appellandi.  »  (Laterani, Jun. 7.) [  Ibid.  ]
Author: Clemens III

CLEMENS episcopus, servus servorum Dei, dilectis filiis universis prioribus et fratribus Carthusiensis ordinis, salutem et apostolicam benedictionem.

Cum ab omnibus tumultuum saecularium agitationibus, non solum mentibus et professione, sed etiam locis et habitationibus separati, summa vos oportet diligentia praecavere, ne alicujus temporalis commodi causa, vos iterum contra propositum ordinis vestri, saeculi turbinibus immergatis, et sub recti specie vosmetipsos decipientes, ob temporale commodum acquirendum, vel incommodum evitandum, temere causarum vos altercationibus inseratis. Inde enim quod et paci et tranquillitati vestrae providere volentes, firmiter inhibemus, ne alicui de prioribus aut fratribus vestris, quacunque temeraria praesumptione, sine consensu et voluntate capituli domus suae, vel majoris et sanioris partis, licentia pateat appellandi. Praeterea cum generale vos capitulum, sicut annis singulis consuevistis, celebrare contigerit, si omnes convenire forte nequiverint, quidquid a majori priore ordinis cum majoris partis ac sanioris consilio rationabiliter ac provide statutum fuerit, ratum habeatur et firmum, et ab omnibus vestri ordinis fratribus irrefragabiliter observetur. Nulli ergo omnino hominum liceat hanc paginam nostrae inhibitionis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei, et beatorum Petri et Pauli apostolorum ejus, se noverit incursurum. Datum Laterani, VII Idus Junii, pontificatus nostri anno tertio.
CXLVII.  Monasterio Eihamensi altaria duo asserit.   (Laterani, Jun. 17.) [MIRAEI  Opera dipl.,  IV, 29.]
Author: Clemens III

CLEMENS episcopus servus servorum Dei, dilectis filiis abbati et conventui de Eiham, salutem et apostolicam benedictionem.

Justis petentium desideriis dignum est nos facilem praebere consensum, et vota quae a rationis tramite non discordant effectu prosequente complere. Eapropter, dilecti in Domino filii, vestris justis postulationibus grato concurrentes assensu, altare quod in ecclesia de Roesbeke in episcopatu Fornacensi, et altare de Dorna, quod in episcopatu Cameracensi canonice estis adepti, sicut illa juste et sine controversia possidetis, devotioni vestrae auctoritate apostolica confirmamus et praesentis scripti patrocinio communimus. Nulli ergo omnino hominum liceat hanc paginam nostrae confirmationis infringere, vel ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, XV Kal. Julii, pontificatus nostri anno tertio.
CXLVIII.  Pacem inter canonicos S. Vincentii et S. Alexandri Bergomates reconciliatam confirmat.   (Laterani, Jun. 21) [UGHELLI,  Italia sacra,  IV, 472.]
Author: Clemens III

CLEMENS episcopus, dilectis filiis ALDERADO archidiacono, OBERTO praeposito, et universis clericis Bergomensis Ecclesiae, salutem, etc.

Ea quae post discordiam et controversiam habitam inter partes, meliori consilio subsecuto fuerint amicabili concordia terminata, ut inviolabilem obtineant firmitatem, et futuris temporibus nemo temeritate qualibet obviare praesumat juxta postulantium voluntatem consentaneam rationi convenerint apostolicae auctoritatis robore communiri. Eapropter vestris justis postulationibus annuentes, pacem et concordiam, et vestri collegii unionem inter vos prudenter conceptam; et unanimi voluntate receptam, atque redactam in scriptum, sicut rationabiliter facta est, recepta pariter, et servata de fratrum nostrorum assensu auctoritate apostolica confirmamus, et praesentis scripti patrocinio communimus. Ad majorem vero firmitatem tenorem ipsius scripti de verbo ad verbum duximus inserendum. « In Christi nomine, anno Domini 1190, quadam die, » etc. Vide Ughelli, loco laudato. Decernimus ergo ut nulli hominum, etc. Amen. Ego Clemens, Catholicae Ecclesiae episcopus, subscripsi. Ego Albinus Albanensis episcopus. Ego Octavianus Ostien. et Velletren. episcop. subsc. Ego Joannes presb. card. tit. S. Marci subsc. Ego Pandulphus Basilicae XII Apost. presb. card. subsc. Ego Petrus presbyt. card. tit. S. Ceciliae subsc. Ego Petrus presbyt. card. tit. S. Laurentii in Damaso subsc. Ego Petrus presbyt. card. S. Petri ad Vincula tit. Eudoxiae subsc. Ego Jordanus S. Pudentianae tit. Pastoris presb. card. subsc. Ego Joannes tit. S. Clementis card. Tusculan. episc. subsc. Ego Joannes Felix presbyt. card. tit. S. Susannae subsc. Ego Jacobus S. Mariae in Cosmedin diac. card. subsc. Ego Gratianus SS. Cosmae et Damiani diacon. card. subsc Ego Soffredus S Mariae in Via Lata diac. card. subsc. Ego Gregorius S. Mariae in Porticu diac. card. subsc. Ego Bernardus S. Mariae Novae diacon. cardin. subsc. Ego Gregorius S. Mariae in Aquiro diacon. card. subsc. Datum Lateran. per manum Moysis, S. R. E. subdiaconii vicem agentis cancellarii, IX Kal. Julii indict. octava, Incarnationis Dominicae 1190, pontificatus vero domini Clementis papae III an. tertio.
CXLIX.  Bulla canonisationis B. Malachiae.   (Laterani, Jul. 6.) [  Opp. S. Bernardi,  ed. 1719, I, 697.]
Author: Clemens III

CLEMENS episcopus, servus servorum Dei, dilectis filiis universis abbatibus ad Cisterciense capitulum convenientibus, salutem et apostolicam benedictionem.

Ideo sacrosanctam Romanam Ecclesiam Redemptor noster caput omnium fidelium esse voluit et magistram, ut ad ejus dispositionem et nutum, divina gratia praeeunte, quae ubique a fidelibus gerenda sunt, ordinentur, et errata in melius corrigantur, et ad ejus consilium in ambiguis recurratur; et quod ipsa statuerit, nemini, quantumcunque de suis meritis glorietur, liceat immutare: ne si forte promiscua daretur universis licentia quaecumque sibi secundum voluntatem propriam occurrerint perpetrandi, confusa libertas, cum secundum voluntatem personarum vota dissentiant, in aliorum aliquando scandalum sine justi discretione libraminis commendanda supprimeret, et minus digna laudibus indebitis celebraret Inde si quid fuit quod dilectus filius noster Jordanus Sanctae Pudentianae tituli Pastoris presbyter cardinalis, ad preces quorumdam vestrum, vitam sancti cujusdam viri, nomine Malachiae, qui apud Claramvallem in Domino requiescit, a B. Bernardo primo, Claraevallensi abbate, conscriptam, et miracula quae Dominus ob ipsius merita declaranda per ipsum dignatus est operari, cum multorum vestri ordinis testimoniis nobis devote praesentare curavit, ut auctoritate apostolica quod de ipsius meritis sentire deberet Ecclesia publice deberemus omnibus declarare. Visis ergo tantorum virorum testimoniis, vita etiam ipsius et miraculis diligenter inspectis, precibus etiam et testimonio ipsius cardinalis, et dilecti filii abbatis Casemarii, aliorumque quamplurium, quibus fidem omnimodam adhibendam credebamus, inducti, dictum sanctum virum Malachiam in sanctorum catalogo, de communi fratrum nostrorum consilio duximus ascribendum, et per ipsius merita Redemptoris suffragia cum reliquorum sanctorum interventionibus a Christifidelibus statuimus postulanda. Volumus igitur ut eam sibi reverentiam quae sanctis debetur, universus ordo vester et alii fideles, de licentia sedis apostolicae devote exhibeant, et in sanctorum numero secure conscribant. Datum Lateran., II Non. Julii, pontificatus nostri anno tertio.
CLII.  Abbati S. Genovefae, decano et cantori Parisiensibus scribit de praebenda ecclesiae Meldensis, a P[etro] quondam episcopo Tusculanensi condita, secundum conditoris voluntatem conservanda.   (Laterani, Oct. 17.) [DU PLESSIS,  Hist. de Meaux,  II, 77.]
Author: Clemens III

CLEMENS episcopus, servus servorum Dei, dilectis filiis abbati S. Genovefae, decano et cantori Parisiensibus, salutem et apostolicam benedictionem.

Cum bonae memoriae P., quondam Tusculanensis episcopus, ad constituendam in Ecclesia Meldensi praebendam, CL libras Parisiensis monetae in ultima sua voluntate legasset, dilecti filii nostri abbas S. Victoris et magister N. olim praedicti Tusculan. clericus, quibus tam ab ipso testatore, quam a sede apostolica fuerat exsecutio testamenti commissa, venerabili fratri episcopo et dilectis filiis capitulo Meldensi ad titulum jam dictae praebendae personam, sicut decuit, praesentarunt, ordinantes insuper, ut is qui praebendam illam successione temporum obtineret, in choro et capitulo cum illa dignitatis et honoris integritate qua caeteri canonici antiquitus instituti gaudebant, canonicus haberetur, et ecclesia S. Mariae de Cagia redditus illius praebendae, postquam persona decederet, per annum, sicut aliarum praebendarum, sine diminutione teneret. Sed, cum quidam ne ille canonicus haberetur impedire pro suae voluntatis arbitrio molirentur, et praedicti exsecutores nollent memoratum propositum pro illorum contradictione mutare, a nobis super hoc ad petitionem jam dicti episcopi et canonicorum ad nos litterae manaverunt. Cumque pendente causa, etc. . . . Vos voluntatem ultimam testatoris attendentes, et nolentes tantam utilitatem quorumlibet versutia de caetero praepediri, praescriptam ordinationem in utroque articulo, super quibus quaestio diutius fuerat, approbastis; et ipsam nostra auctoritate firmantes decrevistis, in ea dignitatis et honoris integritate qua caeteri antiquitus instituti, canonicus semper existat, et ecclesia jamdicta de Cagia, sicut de aliis praebendis annuales fructus, istius praebendae decedente persona, per annum ex integro debeat obtinere. Nos igitur quod a vobis super hoc factum praevia ratione ratum habentes, etc. . . . Datum Laterani, XVI Kalendas Novembris, pontificatus nostri anno tertio.
CLIII.  Bulla pro confirmatione bonorum ecclesiae S. Mariae Deauratae Tolosanae.   (Laterani, Oct. 19.) [  Gall. Christ.,  XIII, 26.]
Author: Clemens III

CLEMENS episcopus, servus servorum Dei, dilectis filiis B. priori et fratribus ecclesiae Beatae Mariae Deauratae, salutem et apostolicam benedictionem.

Piae postulatio voluntatis effectu debet prosequente compleri, ut devotionis sinceritas laudabiliter enitescat, et utilitas postulata vires indubitanter assumat. Eapropter, dilecti in Domino filii, vestris justis postulationibus grato concurrentes assensu, devotionem quam erga B. Petrum et nos ipsos habere noscimini, attendentes, personas vestras cum omnibus bonis tam ecclesiasticis quam mundanis quae in praesentiarum laudabiliter possidetis, aut in futurum justis modis, praestante Domino, poteritis adipisci, sub protectione B. Petri et nostra suscipimus, specialiter autem ecclesiam Sanctae Mariae Dealbatae, ecclesiam Sancti Petri et Sancti Martini, ecclesiam Sancti Nicolai, capellam Sancti Jacobi, capellam Sanctae Mariae quae est in domo Branhanonis, ecclesiam Sancti Martialis, ecclesiam Sancti Joannis de Saviniaco, ecclesiam S. Eleutherii, ecclesiam S. Joannis de Gorionis, ecclesiam Sancti Amantii, ecclesiam Sancti Petri de Quinto, ecclesiam Sancti Salvii de Dalbs, ecclesiam Sancti Sulpitii de Cella, et ecclesiam Sanctae Mariae de Salvenes cum pertinentiis earum, sicut eas juste et sine controversia possidetis, vobis et ecclesiae vestrae auctoritate apostolica confirmamus, et praesentis scripti patrocinio communimus: statuentes ut si vos in aliquo gravari senseritis, libere vobis liceat sedem apostolicam appellare. Nulli ergo omnino hominum liceat personas seu bona vestra temere perturbare, seu hanc paginam nostrae confirmationis et protectionis infringere, vel ei ausu temerario contraire. Si quis autem attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum. Datum Laterani, XIV Kal. Novemb., pontificatus nostri anno tertio.
CLIV.  Praeposito Sanctae Mariae Magdeburgensi chirothecarum usum concedit.  [LUDEWIG,  Reliquiae mss.,  II, 407.]
Author: Clemens III

CLEMENS episcopus, servus servorum Dei, dilecto filio praeposito ecclesiae Beatae Mariae in Magdeburg.

Ad universalis Ecclesiae regimen providentia supernae dispositionis assumpti, sic administrare debemus dispensationis nobis creditae ministerium, ut oculos apostolicae sedis saluti ac profectui singulorum invigilet, et eos praecipue ad observationem bonorum operum debeat sollicitius provocare qui sub regulari militia sacram exhibere Domino nituntur servitutem. Cum autem Ecclesia, tibi commissa per felicis memoriae N. quondam Magdeburgensem archiepiscopum, regularibus institutionibus per Dei gratiam fuerit informata, et in ea rigor canonicus et regularis observantia disciplinae laudabiliter hactenus, Domino faciente, viguerit, et per ipsam laudabilis honestatis fragrantiam nonnullae in partibus illis ecclesiae sint constructae, attentius sollicitudini tuae imminet praecavendum, ne , inimico humani generis suadente, ipsius religionis puritas refrigescat, et fraterna in vobis charitas et religionis observantia temporibus tuis sustineat detrimentum. Ideoque discretionem tuam monemus attentius et exhortamur in Domino, et praesentium auctoritate injungimus, quatenus ad ea quae anteriora sunt jugiter te extendens, circa susceptae administrationis officium attenta sollicitudine prosequaris, sic subditos tuos salubribus monitis instruas et horteris, corrigas quae fuerint corrigenda, aedifices et plantes, ut et Deus in tuis actibus honoretur, et, tuo studio faciente, non solum in ecclesia tua, sed in caeteris ex ea transplantatis, nec non in omnibus de ordine vestro per totam Saxoniam, sicut de jure ad te respectum habere debent, et resecentur vitia et virtutum germina propagentur. Juxta subditorum necessitates et indigentiam apostolicae sedis censura suae discretionis moderari consuevit indulgentiam, ut quae omnibus tenetur prospicere, nullius fortunam vel meritum videatur negligere. Inde est quod nos bonae conversationis tunc famam favorabiliter prosequentes, desiderio tuo efficaciter concurrimus et assiduum tibi chirothecarum usum concedimus, ne videlicet manus tuas, quas spiritualiter sacris usibus devovisti, alicujus foeditatis tactus commaculet; sed ab aestu eas et gelu uredine continui operimenti consuetudo incontaminatas conservet, etc.

Notes: (quod
absit!)
CLVI.  Mauritio episcopo Parisiensi hoc privilegium asserit, ut quotiescunque decanatus vacaverit, redditum ejus percipiat.  [THEODORI  Poenitentiale,  II, 640.]
Author: Clemens III

CLEMENS MAURITIO Parisiensi episcopo.

Ex quodam scripto authentico exhibito nobis didicimus, quod, cum causa quae inter te et canonicos Ecclesiae tuae super redditibus decanatus, dum vacaret, percipiendis, emerserat, venerabili fratri nostro Remensi archiepiscopo sanctae Sabinae cardinali, tunc Senonensi archiepiscopo a felicis recordationis Alexandro papa praedecessore nostro commissa fuisset, decanus, et cantor, et quamplures canonici ejusdem Ecclesiae infra diem tibi et canonicis ab ipso archiepiscopo assignatam in domo tua nova eadem praesente archiepiscopo convenerunt, et se causae illi renuntiasse penitus, et in tuae voluntatis arbitrio posuisse, ac omnes alios canonicos in pleno capitulo communiter fecisse, idipsum coram saepedicto archiepiscopo sunt confessi. Nolentes igitur quod imposterum super hoc litigium indebite suacitetur, renuntiationem quaestionibus illis, sicut a capitulo tuo coram praedicto archiepiscopo facta est spontanea voluntate, et hactenus observata, et in scripto ejusdem archiepiscopi facto exinde continetur, ratam habemus, et auctoritate apostolica confirmamus: statuentes, ut nulli omnino hominum, etc.
CLVII.  Petente Mauritio, episcopo Parisiensi, concordiam inter Stephanum quondam episcopum et Theobaldum archidiaconum compositam conservari jubet.  [THEODORI  Poenitentiale,  II, 718, ubi revocatur lector ad privilegia Eugenii III et Alexandri III de eadem re episcopo Parisiens concessa. Vide  Patrologiae  tt. CLXXX et CC.]  CLVIII.  Mauritio episcopo (Parisiensi) scribit, mirari se, quod archiepiscopus Senonensis parochianos ejus, « eo nesciente et inrequisito, ad alios judices mittat, interdum et propriae sententiae definitionem condemnet. » Concedit, « ut liceat ei sententiam salva appellatione promulgatam ipso jure proponere, et parochianis, ne coram judicibus sic datis respondeant, prohibere.  » [THEODORI  Poenitentiale,  II, 563.]
Author: Clemens III

CLEMENS MAURITIO episcopo.

Cum ex auctoritate canonum liqueat quid archiepiscopis jure metropolitico debeatur, et scriptum sit, ne quis terminos alienos usurpet, mirabile gerimus et satis reprehensibile judicamus, quod venerabilis frater noster archiepiscopus Senonensis parochianos tuae jurisdictioni subjectos, te nesciente et inrequisito, quosdam ad alios judices mittit, interdum et propriae sententiae definitionem condemnat. Sane quia hoc inhibitum prohibitione canonica reperitur, salvo eo quod de articulo appellationis excipitur, et sententia a non suo judice lata nihil obtinet firmitatis, fraternitati tuae praesentibus litteris duximus concedendum, ut liceat tibi sententiam taliter promulgatam ipso jure proponere et parochianis tuis, ne coram judicibus sic datis respondeant, prohibere. Nulli ergo, etc.
CLIX.  Petente Alphonso, Castellae rege, in civitate Placentina sedem episcopalem constituit, dioecesimque a rege institutam confirmat.  [FERNANDEZ,  Historia y Annales de Plasencia,  p. 23.]
Author: Clemens III

CLEMENS episcopus, servus servorum Dei, charissimo in Christo filio illustri regi Castellae ALPHONSO, salutem et apostolicam benedictionem.

Tunc Dei beneplacitum in humanis impletur actibus, cum corda principum ad hoc conspicimus viribus totis intendere, ut cultus divini nominis dilatetur, et inimici fidei catholicae conterantur. Unde nos qui quorumlibet pia desideria quadam manu sollicitudinis adjuvare tenemur, tanto ad conceptorum exsecutionem eos volumus diligenti adhortatione inducere, et annuendo. quae postulant, invitare, quanto pia exordia, quae de bona intentione procedunt, sperantur, laudabiliorum exitu concludenda. Inde est, quod intentionem regiam modis omnibus commendantes, de amplificandis Christianae religionis terminis, jam conceptam in Placentina civitate, quam in terra per strenuitatem tuam de manu Ismaelitarum acquisita, divina prosperante clementia, populasse dignosceris, auctoritate apostolica episcopalem cathedram constituimus. Dioecesim quoque habendam juxta dispositionem regiam, ab eadem ecclesia cathedrali decernimus, ut villae, sicut praesenti scripto concluditur, quae sua sunt ei largitione concessa dioecesano jure ad eam perpetuo debeant pertinere; Targellum scilicet, et Medelinum, et Mons Fragorum, et Sanctacruz cum omnibus pertinentiis suis. Ut autem haec concessio futuris temporibus integra et illibata servetur, statuimus ut nulli omnino hominum fas sit hanc nostrae confirmationis paginam infringere aut ei ausu temerario contraire. Si quis autem hoc attentare praesumpserit, indignationem omnipotentis Dei et beatorum Petri et Pauli apostolorum ejus se noverit incursurum.
CLX.  Waldemaro episcopo Slesvicensi asserit quam « Canutus rex Daniae, consanguineus ejus ei et successoribus libertatem concessit, ut tam villici quam coloni ab omni gravamine regio vel officialium suorum liberi maneant et immunes; in cognitionibus quoque et exsecutionibus, quae prius per officiales regios tractari solebant, nunc nemini respondeant, sed ejus sint proprio mandato subjecti, nec ullius saeculari posthac sint subjecti potestati.  » [Vide CYPRAEI  Annal.  episc. Slesvicensis, 202.] CLXI.  Ad Petrum abbatem Harteriensem.--Mettis damnationem chartarum contra antiquam libertatem Harteriensis Ecclesiae Ecclesiae falsa suggestione acquisitarum, comprobat, ipsamque ecclesiam liberam esse confirmat.   (Laterani, Jun. 4.) [MIRAEI  Opera dipl.  III, 368.]
Author: Clemens III

CLEMENS episcopus, servus servorum Dei, dilectis filiis PETRO abbati Harteriensis ecclesiae, ejusque fratribus tam futuris quam praesentibus.

Ex litteris sigillatis domni Stephani Mettensis episcopi et conventus ejusdem ecclesiae didicimus, chartas sigillis Benedicti papae VIII, et Eugenii papae III, et imperatorum Ottonis I et Conradi confirmatas, et contra antiquam libertatem Hasteriensis Ecclesiae falsa suggestione acquisitas, Mettis judicio esse damnatas. Quod juste et canonice factum esse approbamus, et praedictas chartas, et quidquid libertati vestrae obviare potest, in perpetuum damnamus, et ecclesiam vestram in omni jure conventualis ecclesiae liberam esse per se, apostolica auctoritate et praesentis scripti patrocinio confirmamus. Statuentes, ut nulli omnino hominum liceat huic confirmationi ausu temerario contraire. Si quis autem hoc attentare praesumpserit, in extremo examine divinae ultioni subjaceat. Datum Laterani, IV Nonas Junii, pontificatus nostri anno secundo.
4  EPISTOLA PRIMA. AD AERICUM DUCEM.  (Anno 787.)   Laudat illum ob studium sacrae lectionis et humilitatem; optat illi victoriam adversus infideles; pietatis Christianae praeceptorem proponit sanctum Paulinum Aquileiensem.
Author: Alcuinus
Date:  [ Al. diligentissime]

Venerando viro Aerico duci, Albinus magister salutem.

Satis mihi sacrae lectionis intentio et piae humilitatis conversatio placet in vobis, et in qua meae parvitatis familiariter mansiunculam visitare non sprevistis. Unde et gratias agimus vestrae benignitati, Deumque dilectissime pro vestra deprecamur sospitate, quatenus tuae fortitudinis dexteram contra adversarios sancti sui nominis victricem ubique faciat et ab omni adversitate diabolicae fraudis, seu a cunctis inimicorum insidiis, suae magnae pietatis potentia clementer custodiat: cujus sanctissimam voluntatem in observatione mandatorum illius, quantum humanae possibile sit fragilitati, intentissime efficiens, ut te in prosperis regere et in adversis protegere dignetur. Plura tibi, vir venerande, de Christianae pietatis observatione forte scripsissem, si tibi doctor egregius et pius coelestis vitae praeceptor Paulinus meus, praesto non esset, de cujus corde emanat fons viventis aquae, in vitam salientis aeternam . Illum habeas tibi salutis aeternae conciliatorem, ne alicubi tuae conversationis pes impingat: sed recto itinere currens, divina donante gratia, ad perpetuae portas vitae pervenire mereatur. Vive et vale feliciter in aeternum.

Notes: (Joan. IV, 14)